עיתון איסלנדי פרסם את שמו ותמונתו של חשוד בתקיפה מינית, עוד לפני שהוגש נגדו כתב־אישום
עשירית מכלל 300 אלף אזרחי איסלנד הצטרפו בינואר לעצומת מחאה שכוונה נגד אחד מעיתוני האי. הסיבה: העיתון פרסם בעמודו הראשון את שמו ותמונתו של מורה לשעבר, החשוד בתקיפה מינית של שני תלמידים, עוד לפני שהוגש נגדו כתב־אישום. המורה החשוד, גיסלי היארטארסון, התאבד בעקבות הפרסום והצית בכך דיון לאומי נוקב על אתיקה עיתונאית. יושבת ראש אגודת העיתונאים של איסלנד, ארנה שראם, אמרה לסוכנות הידיעות איי.פי: "הציבור באיסלנד נעמד על רגליו ואמר: איננו רוצים דברים כאלה. איננו רוצים עיתון כזה. איננו רוצים אתיקה כזו". ימים אחדים לאחר מכן התפטרו מתפקידיהם שני העורכים שהיו אחראים לפרסום, והמערכת הבטיחה: בעתיד נפעיל יותר שיקול דעת. גיליון 61, מרץ 2006